  Виталий Пронин Туэ шаерамы пыӵаны кутскиз выль программа. Сыӵе семьяослы, кудъёсаз туэ ар куспын вордскозы куинетӥ яке со бӧрсьы нылпиоссы, элькун бюджетысь 250 сюрс манет висъяськоз. Туспуктиз М. ЕгоровСо уксёез кутыны луэ ипотекаез быдэсак яке солэсь оглюкетсэ пытсаны, улон инты басьтыны, корка пуктыны яке газ, ву сётӥсь гумыосты кыскыны. Валтӥсь курон — семьялэн улон интыез адямилы быдэ 18 квадрат метрлэсь ятыр медаз луы. Пусйыны кулэ: та юрттэтэз басьтыны быгато пиналэз вордыны басьтэмъёс но. Программа шаерамы паськыт пыӵа ни. Воткаысь Буриловъёс та нуналъёсы басьтӥзы та юрттэтлы сертификатэз, соос сюэтӥосыз луизы. Сертификатэз сётӥз Удмуртилэн Тӧроез Александр Бречалов. Данил но Ирина кузпалъёслэн 3 пиналзы: берпуметӥез, Анна нылзы, вордскиз туэ феврале. Данил тырше Воткаысь заводын, кузпалыз нылыныз декретын пуке. — Семьямы бадӟым луиз бере, ипотекаен нимаз корка басьтоно кариськимы: 250 сюрс манетэн табере пунэммылэсь оглюкетсэ пытсаломы — тыриськонмы ичигес луоз, — шуиз Данил Бурилов. Чакламъя та юрттэтэз ар куспын басьтыны быгатозы ог 300 пала семьяос. Элькун бюджетын талы чакламын75 миллион манет. Уксёез басьтон понна нылпи вордскем бере (яке усыновить карем бере) 6 толэзь куспын вазиськоно Ижысь«Центр жилищных инициатив» огазеяськонэ. Со интыяськемын Восточной урамысь 42 номеро юртын. Сюлмаськытӥсь юанъёсъя вазиськыны луоз телефон пыр 8 (3412) 31-08-89 номеръя.  